На основу члана 43. став 1. тачка 8. Закона о запошљавању и осигурању за случај незапослености („Службени гласник РСˮ, бр. 36/09, 88/10, 38/15 и 113/17) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**УРЕДБУ**

**о Програму подстицања запошљавања младих „Моја прва платаˮ**

"Службени гласник РС", бр. 107 од 14. августа 2020, 79 од 6. августа 2021, 92 од 18. августа 2022.

**Уводна одредба**

Члан 1.

Овом уредбом уређују се циљ, услови и начин спровођења, праћење спровођења, извршиоци, трајање и средства за реализацију Програма подстицања запошљавања младих „Моја прва платаˮ (у даљем тексту: Програм).

**Циљ и услови спровођења Програма**

Члан 2.

Програм се спроводи с циљем оспособљавања за самосталан рад 10.000 младих са средњим и високим образовањем, до навршених 30 година живота, без радног искуства, који се налазе на евиденцији незапослених Националне службе за запошљавање**, – на годишњем нивоу.**

**Незапослени може учествовати у Програму само једном.**

\*Службени гласник РС, број 79/2021

Члан 3.

Програм се спроводи код послодавца који припада приватном или јавном сектору, упућивањем јавног позива за укључивање у Програм.

Приоритет за укључивање у Програм имају послодавци из приватног сектора, а нарочито послодавци из девастираних подручја (општина).

Национална служба за запошљавање у јавном позиву ближе одређује услове и критеријуме за укључивање у Програм незапослених лица (у даљем тексту: корисник Програма) и послодаваца.

Члан 4.

Кориснику Програма са средњим образовањем обезбедиће се месечна новчана накнада у износу од **25.000** динара, а кориснику Програма са високим образовањем у износу од **30.000** динара, у трајању од девет месеци.

Корисник Програма остварује право на уплату доприноса за случај повреде на раду и професионалне болести, у складу са законом.

Национална служба за запошљавање врши обрачун и исплату новчане накнаде корисницима Програма и уплаћује допринос за случај повреде на раду и професионалне болести, на месечном нивоу.

Поред износа новчане накнаде из става 1. овог члана који кориснику Програма исплаћује Национална служба за запошљавање, послодавац може кориснику Програма исплатити додатна средства.

**Исплата месечне новчане накнаде кориснику Програма врши се преко банке „Поштанска штедионица” ад Београд, која ће за наведену намену отворити наменски текући рачун Корисницима Програма. За извршење платних трансакција и пружање других услуга у вези са тим рачунима, банка „Поштанска штедионица” ад Београд и Јавно предузеће „Пошта Србије” не наплаћују накнаду, нити друге трошкове.**

\*Службени гласник РС, број 79/2021

\*\*Службени гласник РС, број 92/2022

**Начин спровођења Програма**

Члан 5.

Међусобна права и обавезе у вези са спровођењем Програма уређују се уговором који закључују Национална служба за запошљавање, послодавац и корисник Програма.

**Средства за реализацију Програма**

Члан 6.

Средства за реализацију овог програма обезбеђују се у буџету Републике Србије и трансферишу Националној служби за запошљавање.

**Праћење спровођења Програма**

Члан 7.

Спровођење Програма прати радна група коју образује Влада, а коју чине представници Кабинета председника Владе, Министарства за рад, запошљавање, борачка и социјална питања, Министарства финансија, Министарства омладине и спорта, Националне службе за запошљавање и Привредне коморе Србије.

**Извршиоци**

Члан 8.

Национална служба за запошљавање припремиће, расписати и спровести јавни позив за реализацију Програма.

За пријаве послодаваца, оглашавање позиција за оспособљавање младих за самосталан рад и пријаве незапослених лица успоставиће се веб портал, уз подршку у примени информационо-комуникационих технологија Канцеларије за информационе технологије и електронску управу.

**Ступање на снагу**

Члан 9.

Ова уредба ступа на снагу наредног дана од дана објављивања у „Службеном гласнику Републике Србијеˮ.

05 број 110-6321/2020-3

У Београду, 13. августа 2020. године

**Влада**

Председник,

**Ана Брнабић,**с.р.

**ОДРЕДБЕ КОЈЕ НИСУ УНЕТЕ У "ПРЕЧИШЋЕН ТЕКСТ" УРЕДБЕ**

Уредба о изменама и допунама Уредбе о Програму подстицања запошљавања младих „Моја прва платаˮ: "Службени гласник РС", број 79/2021-5

**Члан 3.**

**Корисници Програма који су започели остваривање права до дана ступања на снагу ове уредбе настављају да остварују право сагласно уговору који су закључили.**

**Члан 4.**

**Ова уредба ступа на снагу осмог дана од дана објављивања у „Службеном гласнику Републике Србије”.**

Уредба о измени Уредбе о Програму подстицања запошљавања младих „Моја прва платаˮ: "Службени гласник РС", број 92/2022-3

**Члан 2.**

**Корисници Програма који су започели остваривање права до дана ступања на снагу ове уредбе настављају да остварују право сагласно уговору који су закључили.**

**Члан 3.**

**Ова уредба ступа на снагу наредног дана од дана објављивања у „Службеном гласнику Републике Србије”.**